Kutipan “The Batman” Dijangka Melepasi AS$400 Juta Seluruh Dunia
The Batman terus menguasai carta box office domestik AS dan seluruh dunia dengan penambahan kutipan AS$66 juta dolar dalam tempoh tiga hari pada minggu kedua tayangannya, lapor Deadline. Filem adaptasi DC Comics arahan Matt Reeves itu dijangka meraih AS$238.5 juta menjelang hujung minggu ini, menjadikan jumlah terkumpul seluruh dunia mencecah AS$400 juta dolar.  Dengan kos produksi sebanyak AS$200 juta dolar, The Batman kini menggandakan angka itu, tetapi jika mengambil kira kos pemasaran, tidak dipastikan berapakah jumlah keuntungan yang akan diperolehi filem terbaru Warner Bros./DC itu.  Hasil semakan di laman Box Office Mojo, The Batman telah meraih lebih AS$191 juta di pasaran domestik AS dan AS$124 juta di pasaran antarabangsa, menjadikan jumlah keseluruhan sebanyak AS$315 juta dolar seluruh dunia. Bagaimanapun, angka tersebut dikemaskini sehingga 11 Mac 2022.  Sementara itu, Spider-Man: No Way Home semakin menghampiri kutipan AS$800 juta dolar di pasaran domestik AS. Sehinggakini, No Way Home telah mengutip AS$789 juta dolar di pasaran domestik AS, dan kutipan dijangka mencecah AS$792.2 juta dolar menjelang hujung minggu ini.  Di pasaran antarabangsa, filem terbaru Sony/Marvel itu telah mengumpul AS$1.08 billion, menjadikan jumlah terkumpul setakat ini sebanyak AS$1.869 billion. Pengejaran Spider-Man: No Way Home ke angka AS$2 billion nampak sukar memandangkan filem tersebut telah bocor di laman-laman cetak rompak susulan pelancaran versi digitalnya pada awal minggu ini. The Batman diarahkan oleh Matt Reeves dari skrip yang ditulis olehnya bersama dengan Peter Craig. Filem adiwira terbaru DC itu akan menyaksikan Robert Pattinson menyarung mantel Dark Knight. Turut menyertai barisan pelakon adalahZoe Kravitz sebagai Selina Klye / Catwoman, Paul Dano sebagai The Riddler, Andy Serkis sebagai Alfred Pennyworth, John Turturro sebagai Carmine Falcone dan bintang Westworld, Jeffrey Wright sebagai Commissioner Gordon dan Collin Farrell sebagai Oswald Cobblepot, aka The Penguin. Peter Sarsgaard dan Jayme Lawson turut membintangi filem ini, sebagai Gotham D.A. Gil Colson dan Bella Reál.